khistorydata/jeongjo-sjw-relations huggingface dataset:
정조 1년
丁酉八月二十九日未時。上御誠正閣。藥房副提調持湯劑入侍時。副提調洪國榮。假注書李兢淵。記注官金鳳顯。記事官徐龍輔。醫官慶絢。以次進伏訖。絢奉進湯劑。上曰。姑爲出置。可也。國榮曰。朔祭親行之敎。下情深以爲悶矣。藥房批旨有還寢之命。不勝幸甚矣。上曰。雖因卿等之懇。不得已還寢。而心甚悲缺矣。上命讀御製訟豫窩記。上曰。命意。何如。國榮曰。誠好矣。上曰。以此勉卿。卿其懋哉。國榮曰。勸勉之敎。如是勤摯。不勝惶感矣。上命讀平安監司上疏。上曰。疏語可見忠憤之意。而文亦善作矣。國榮曰。次對久闕。從近爲之。似好矣。上曰。明間當觀勢爲之矣。上曰。左副仕進乎。國榮曰。今日坐直矣。上曰。左副承旨入侍。賤臣承命召入。左副承旨鄭民始進前。仍命知申先退。上曰。藥房提調入侍。賤臣承命召入。藥房提調具允鈺進前。上曰。書冊所置之閣。何當畢役乎。允鈺曰。非久當訖工矣。上曰。冊子移御時。皆雜置諸處。不得出見。此則從速爲之好矣。上曰。今番亂逆之事。往牒所罕。而至於中官內人之締結作變。古亦無之矣。民始曰。如此變怪。古豈有哉。上曰。諸般作變。雖或有之。而宮人宦寺之同參於推戴逆禶。尤豈非古今所無之事耶。允鈺曰。天下變怪何限。而此則古亦未聞矣。上曰。趾海何尙今不入來乎。民始曰。問于禁府。則發船入去後。尙無消息云矣。允鈺曰。候風然後越海。故來往甚難矣。上曰。濟州之風氣何如云耶。允鈺曰。瘴氣甚難堪。而未嘗有不風不霧之日云矣。上命民始。讀奏公事訖。仍命退。諸臣以次出。
정조 1년
丁酉八月二十九日申時。上詣孝明殿。親行夕上食入侍時。左副承旨鄭民始。同副承旨李敬養。注書洪仁浩。記注官金鳳顯。記事官徐龍輔。以次侍立訖。上乘小輿。出隆孝門。詣孝明殿外幕次。具練服入就板位。俯伏哭四拜興。儀注如前。詣盥洗位盥手。陞自東階。詣尊所西向立。近侍酌酒訖。上詣香案北向跪。三上香獻酌。上俯伏興降復位。俯伏哭四拜興。儀注如前。禮畢。上還內。諸臣以次退出。
정조 1년
丁酉八月二十九日酉時。上御誠正閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。今番亂逆。窮凶極惡。其所設計。無所不至。若未能趁卽發覺而鋤治。將不知至於何境。思之豈不懍然乎。國榮曰。然矣。而亂逆之徒。雖欲謀危國家。天道昭昭。鬼神莫欺。夫豈有不卽現發之理乎。還御不數日。興賊之越墻被捉者。實是天之所使也。上曰。凶逆之類。尙多餘孼。人心世道。何以則可以鎭安乎。國榮曰。此無他道。惟於朝廷之上。擧措得宜。衆心咸服。則梟獍之輩。亦將革心而歸化矣。上曰。日前吏隷事下敎後。其果仍存云乎。國榮曰。臣未能詳知。而下敎之後。各司似當奉行矣。上命書草記判付。國榮曰。今日湯劑。尙未進御矣。上曰。今日則置之。上曰。左副承旨入侍。賤臣承命召入。左副承旨鄭民始進前。上命讀御製。上曰。無點改處乎。民始曰。命意與篇體圓備。恰好矣。上曰。玉堂冊子中數字腐缺宇合★★義何也。民始曰。以人君囊括天地之義。名篇矣。民始讀訖。上曰。閱古觀上樑文。承旨製進。可也。民始曰。臣本不閑於騈儷之文矣。上曰。何必辭爲。第其製之也。仍命退。諸臣以次出。
정조 1년
丁酉九月初一日午時。上詣孝明殿。親行晝茶禮入侍時。左承旨李亨逵。右承旨李義翊。左副承旨鄭民始。右副承旨徐有防。同副承旨李敬養。假注書李兢淵洪仁浩。記事官林錫喆徐龍輔。以次侍立。上乘小輿。出隆孝門。諸孝明殿外幕次。具鍊服入就板位。俯伏哭四拜興。儀注如前上詣盥洗位盥手。陞自東階。詣尊所西向立。近侍酌酒訖。上詣香案前北向跪。三上香獻酌。俯伏興降復位。俯伏哭四拜興。儀注如前禮畢。上還御幕次易服。命書傳敎曰。左承旨馳詣宗廟。右承旨馳詣永禧殿。同副承旨馳詣元陵奉審後。修改處兼審。修改形止復命。上曰。工曹判書入侍。出榻敎具允鈺進前。上曰。中門修改及御井疏滌事。着實爲之。可也。上還內。諸臣以次退出。
정조 1년
丁酉九月初一日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。此下四行刀割國榮曰。扈衛軍官事。前已仰達。而渠輩專以試射爲命脈。許多武士之尙無歸屬之處。事甚可矝。從速區處。似好矣。上曰。當相議處之矣。國榮曰。次對久闕。可悶矣。上曰。明欲爲之矣。命書傳敎曰。次對明日進定。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐。同副承旨李敬養坐直。注書二員未差。假注書李兢淵藥院直洪仁浩直。事變假注書張至顯仕。
정조 1년
傳于鄭民始曰。下直守令。次對同爲入侍。
정조 1년
以執義任觀周牌不進罷職傳旨。傳于李亨逵曰。只推。
정조 1년
傳于李敬養曰。前全羅監司留待。
정조 1년
鄭民始啓曰。左邊捕盜大將。以右邊捕盜大將兼察事。命下矣。右邊捕盜大將具善復。卽爲牌招。以爲聽傳敎之地。何如。傳曰。允。
정조 1년
以訓將兼察啓辭。傳于鄭民始曰。訓將姑勿出代。以禁將兼顧事牌招。卽爲聽傳敎。
정조 1년
以參試官宋載經李鎭衡沈豊之沈有鎭尹行修尹尙東牌不進罷職傳旨。傳于李敬養曰。只推。
정조 1년
以試官再牌啓辭。傳于李敬養曰。卽爲改望。
정조 1년
李敬養。以弘文館言啓曰。副校理鄭宇淳。副修撰尹行修。旣有只推之命。竝卽牌招察任。何如。傳曰。允。
정조 1년
以副校理鄭宇淳。副修撰尹行修牌不進罷職傳旨。傳于李敬養曰。只推。
정조 1년
李敬養。以禮曹言啓曰。景慕宮秋展拜。從近擇日事。命下矣。展拜吉日。卽令日官推擇。則今九月初三日爲吉云。以此日擧行。何如。傳曰。允。
정조 1년
又以觀象監官員。以領事提調意啓曰。天文學兼敎授朴致亨有頉代。本學前正崔宅華。術業頗精。依例差下。使之付軍職冠帶常仕。何如。傳曰。允。
정조 1년
又以吏批言啓曰。淸州牧今旣降號。忠淸道改以公忠道。何如。傳曰。允。
정조 1년
鄭民始。以兵曹言啓曰。新差吾村權管朴有蕃。新差之下。卽當赴任。而老父病勢。累朔沈綿之餘。症形尤篤。人子至情。不忍離捨赴任之望。呈狀乞遞。情理旣如是。則不可强令赴任。依例罷黜。何如。傳曰。允。
정조 1년
吏批啓曰。判書李徽之牌招不進。參議未差。參判徐浩修進。同副承旨李敬養進。以李鎭衡爲兵曹參議。尹光昇爲兵曹佐郞。尹㫛爲司饔主簿。洪文浩爲鴻山縣監。鄭東協爲南平縣監。鄭光漢爲刑曹判書。西原縣監單金履信。喬桐縣監單洪秀輔。瑞原縣監單徐命敏。以上降邑號事承傳。天文學敎授崔宅華。
정조 1년
兵批。判書金鍾秀病。參判金魯鎭病。參議李鎭衡病。參知李秉模入直進。同副承旨李敬養進。同知單金喆勳。管城將單李廷壽。廣州中軍單卞至健。副司直李台奭李柱國鄭一祥。副司果崔宅華。
정조 1년
鄭民始。以兵曹言啓曰。今此景慕宮展拜時。隨駕軍兵。以內外入直三營軍磨鍊事。命下矣。禁御兩營留陣及隨駕外。禁軍與訓局軍兵等留營。何以爲之乎。敢稟。答曰。勿爲磨鍊。
정조 1년
又以兵曹言啓曰。卽接西所衛將牒報。則明禮門西邊宮墻三間許頹落云。令紫門監爲先把子圍排。急速修築。而西營入直禁衛軍二十名除出。限修築間守直之意。敢啓。傳曰。知道。
정조 1년
又以義禁府言啓曰。大逆不道罪人相吉應坐諸人。頃因北部成冊。依律擧行。而其母在於全州地云。故問名捉囚之意。分付該道道臣矣。卽接全羅監司李普行牒報。則大逆不道罪人相吉母小愛。捉囚臨陂縣云。慶尙道咸安郡爲婢。而令刑曹押送配所。何如。傳曰。以極邊磨鍊。
정조 1년
李亨逵。以義禁府言啓曰。鞫廳罪人克觀克泰。當爲孝任之應坐。與應坐諸人。卽爲勘處事。命下矣。大逆不道罪人孝任庶子大同。捉囚捕廳云。發遣府都事拿囚後。依律文緣坐處絞。庶子者斤同年十四。以年未滿。依律免絞。全羅道羅州牧智島爲奴。庶子婦二愛。樂安郡爲婢。同生娚克觀。珍島郡金甲島爲奴。克泰康津島古今島爲奴。大逆不道罪人介連。子大同。子者斤同。子婦二愛。以孝任緣坐擧行。而母時化年六十九。依律免坐。同生娚介同興陽縣呂島爲奴。窮凶極惡萬剮猶輕大逆不道罪人甘丁夫尹得臣興陽縣鹿島爲奴。舅光澤慶尙道河東府爲奴。姑今禮年六十。依律免坐。而者斤同二愛克觀克泰介同尹得臣光澤等。竝令刑曹押送于各其配所。何如。答曰。知道。其中疊配處。以北邊更定。可也。
정조 1년
又以義禁府言啓曰。今日本府坐起時。保放罪人成稷柱安宗厚等。還囚後一體捧供之意。敢啓。答曰。知道。
정조 1년
鄭民始。以義禁府言啓曰。大逆不道罪人相吉母小愛爲婢草記批旨內。極邊磨鍊事。啓下矣。小愛咸鏡道慶興府爲婢。而捉囚於全羅道臨陂縣云。令刑曹押送配所。何如。傳曰。允。
정조 1년
又以刑曹言啓曰。因義禁府啓辭。大逆不道罪人相吉母小愛。捉囚臨陂縣。咸鏡道慶興府爲婢。令刑曹押送事。命下矣。罪人小愛。令道臣卽爲押送配於事。發關今付之意。敢啓。答曰。知道。
정조 1년
又以義禁府言啓曰。大逆不道罪人孝任介連甘丁等應坐諸人爲奴婢事草記批旨內。其中疊配處。以北邊更定事。啓下矣。孝任庶子者斤同。以年未滿。依律免絞。全羅道羅州牧智島爲奴。而與他罪人疊配。以咸鏡道鍾城府。更定配所。令刑曹押送。何如。傳曰。允。
정조 1년
以二所試官相避取稟。傳于李敬養曰。一所試官朴師海。二所進去。二所試官李秉模。一所進去。
정조 1년
傳于李敬養曰。試官鄭昌聖推考。禮判卽爲入來。改望以入。
정조 1년
備望記。飭已施矣。且當動駕矣。前判書張志恒敍用。仍任前任。復授訓鍊大將。卽爲牌招。傳授命召及捕將之命召大將牌傳令牌。
정조 1년
鄭民始啓曰。訓鍊大將張志恒。時無職名。令該曹口傳付軍職。何如。傳曰。允。
정조 1년
傳于鄭民始曰。刑曹判書旣已出代。置之。
정조 1년
李敬養。以禮曹言啓曰。今此式年監試覆試一所試官。改修正以入之意。敢啓。答曰。知道。
정조 1년
鄭民始。以義禁府言啓曰。大逆不道罪人孝任緣坐同生娚克觀克泰絶島爲奴草記。纔已允下。而右罪人等。以設鞫嚴問之意。臺啓方張。不得擧行之意。敢啓。答曰。知道。
정조 1년
徐有防啓曰。明日大駕詣景慕宮後。王大妃殿惠慶宮問安。何承旨進去乎。敢稟。傳曰。同副承旨進去。
정조 1년
丁酉九月初二日。兼春秋朴行淳。義禁府啓目。前義禁府都事趙寬鎭。以啓能妻姪。泛稱遲晩。刑推得情。何如。啓。傳曰。除刑推議處爲良如敎。
정조 1년
義禁府啓目。通津府使洪雨輔。以境內敗船。所當請刑。而曾經都摠都事。議處。何如。啓。傳曰。依允。
정조 1년
義禁府啓目。前蔭官姜必敎。以關門外嚼指血書罪。刑推得情。何如。啓。傳曰。當待決末。姑爲仍囚爲良如敎。
정조 1년
義禁府啓目。前自如察訪朴東俊。因私濫刑。至殺平民罪。刑推得情。何如。啓。傳曰。當待決末。姑爲仍囚爲良如敎。
정조 1년
義禁府啓目。西春君爗安秀民竝拿處。啓。傳曰。依允。安秀民段。除刑推議處。
정조 1년
義禁府啓目。請成稷柱安宗厚等拿處。啓。傳曰。除刑推議處爲良如敎。
정조 1년
義禁府啓目。金溝兼任泰仁縣監朴左源議處公事。以勿論施行。何如。啓。傳曰。依允。
정조 1년
丁酉九月初二日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。今日次對。領相適有病故。不得入來矣。上曰。病狀何如云耶。國榮曰。聞有挾食之病云矣。上曰。趾海雖已拿來。而親鞫亦涉支離。此則將爲推鞫矣。國榮曰。以推鞫擧行。亦似不妨。而領相則病難進往矣。上曰。左右相可以進去矣。國榮曰。徐命膺方爲奎章閣志。而宋史尙未得見。故無以參考云矣。上曰。奎章閣鑄子上來乎。國榮曰。已爲上來。將入置於何處乎。上曰。姑無可置之所。勿爲輸入好矣。國榮曰。軍門布帛案。有入之之敎。而例於歲終爲之。故姑未修整云矣。上命退。諸臣以次出。
정조 1년
丁酉九月初二日午時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。訓將之與兵判相較。甚非矣。國榮曰。其在體例。事涉未安矣。上曰。今番之事。訓將果有所失矣。然而方今國事罔涯。朝廷之得人甚難。雖有文武之別。其在爲國之道。固宜同寅而協恭也。末世人心。易於迫隘。此甚可悶。予嘗以不癡不聾。何以作大家翁之說。爲格言矣。國榮曰。堂陛之分。雖不可不嚴。而至於迫隘。則決非盛世事也。上曰。大抵人品。各有所長。故以孔門之高弟。學聖人之道。而德行文學政事。各有其人。後世之用人。豈可求備乎。國榮曰。殿下此敎。實是得人之要道也。凡於用人之際。各取其長。不求其備。則世豈有不可用之人乎。上曰。扈衛軍官。以分屬三軍門爲定節目。諸將臣相議爲之。好矣。仍命退。諸臣以次出。
정조 1년
丁酉九月初二日午時。上御熙政堂。前全羅監司入侍時。前全羅監司李普行。同副承旨李敬養。假注書洪仁浩。記事官徐龍輔金勉柱。以次進伏訖。上曰。周歲莅藩。無病還朝。予甚爲幸矣。普行曰。臣待罪藩任。幸免僨事而歸。莫非聖念攸曁矣。上曰。昨年以後。予無南顧之憂。且見狀啓。每欲釐弊蘇民。予甚嘉尙。而新監司亦當善爲之矣。上曰。昨年田政釐正後。果獲效乎。普行曰。昨年以後。果無白地賦稅之患矣。上曰。南土風俗。何如。普行曰。南民本來多詐。而蓋非强悍難馴之性。故率以政令。別無頑硬之弊矣。上曰。今年收租之數。想必略知矣。普行曰。田政釐革之後。收租之數。亦無見縮之患。而今年年事不均。故似或見縮於常年矣。上曰。湖南年事。似是穴農矣。普行曰。然矣。而右道則未移秧者過半矣。上曰。五月晦前。雨澤何如。普行曰。間間驟雨。猶未浹洽矣。上曰。猶勝於畿內之亢旱矣。普行曰。然矣。上曰。統而言之。則似爲中年矣。普行曰。一道之內。豐歉相半。而全然失農之邑。間或有之。似未免災年矣。上曰。水畓未移秧處。雜穀付種者。初勿收稅之意。亦已知委乎。普行曰。已爲行關列邑矣。上曰。災年給災之例。自前何如。普行曰。或二萬結。或萬餘結矣。上曰。給災之時。或無混入之患乎。普行曰。此則惟在擇守令而已矣。上曰。湖西所經之地。何如。普行曰。非但農形之不及湖南。且有水災。故未免歉歲云矣。上曰。京畿則何如。普行曰。又不如湖西矣。上曰。白地賦稅。旣云革弊。則可幸。而昨年備局新節目下去後。宮結之弊。似亦寢息矣。普行曰。宮房結稅。其弊果有甚於白賦矣。昨年節目頒行之後。民賴以安矣。上曰。若然則幸矣。上曰。國子新除。職是敎冑之地。況今士習。日趍於澆漓。課試宜勉於公明。其克懋哉。普行曰。臣才職淺短。百無肖似。而至於國子之任。實無堪承之望矣。上曰。弊極則革。理之常也。須體予意。深思革弊之道。可也。上命普行先退。上命賤臣仁浩。持入賤臣入侍日記。賤臣承命持入日記草本。上命讀至半。上曰。當更命持入。姑爲退去。可也。仍命退。承史以次退出。
정조 1년
丁酉九月初二日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。二品試官。尙未承牌乎。國榮曰。姑無牌去來矣。上曰。凡事皆有時中之道。而若如子莫之執中。則豈成說乎。顔淵之時。三過其門而不入則固不可矣。夏禹之世。簞瓢陋巷。不改其樂則亦非矣。而爲治之道。亦猶是焉。雖以文質之互尙。寬猛之各用言之。隨其時勢。各有時中之道矣。國榮曰。聖敎誠然。而以今時世觀之。則專尙純實之政。務用純實之人。實爲時中之道矣。上曰。卿言是矣。國榮讀奏政望。上落點。上曰。先朝有觀豊閣親臨觀刈之規。而予未之見矣。明日將欲觀刈矣。國榮曰。親臨觀刈。卽躬親稼穡。欲知艱難之聖意也。殿下亦以先王之意爲意。則此亦爲繼述之盛事矣。上曰。所奏好矣。仍命退。諸臣以次出。
정조 1년
丁酉九月初二日酉時。上御誠正閣。左副承旨入侍時。左副承旨鄭民始。假注書洪仁浩。記事官徐龍輔金勉柱。以次進伏訖。上曰。會試試官。連事違牌。今至日暮。無意膺命。分義所在。極爲寒心。牌去來更爲催促。違牌人勿爲呼望事。注書出去申飭。可也。上命書傳敎曰。莫重下敎。昨今屢次誤傳。當該司鑰。立庭嚴飭。此後此等迷劣之類。勿令傳命之意。司謁處亦爲申飭。仍命退。承史以次退出。
정조 1년
大駕詣景慕宮後。政院玉堂藥房口傳問安。答曰。知道。
정조 1년
李敬養啓曰。左承旨李亨逵。右承旨李義翊。未及仕進。竝卽牌招。何如。傳曰。允。
정조 1년
以禁漏時刻單子。傳于李敬養曰。還宮以諸司豫備爲之事。分付。
정조 1년
李敬養。以禮曹言啓曰。永禧殿參奉南履範。去八月二十八日政。移拜長興庫奉事。令洪文浩。昨日政移拜鴻山縣監。本殿時無入直之員。令參奉有闕代。卽令該曹口傳差出。以爲推移入直之地。何如。傳曰。允。
정조 1년
吏曹口傳政事。以南紀溟爲永禧殿令。以曺翬振爲參奉。
정조 1년
傳于李亨逵曰。宮司入侍。
정조 1년
領議政金尙喆箚曰。伏以。伏承賓對進定之命。固當竭蹶趨承。而臣於昨夕。偶然傷食。寒痰塞胸。吐瀉兼發。急灌藥物。達宵叫苦。曉來神精。無以收拾。欲起還仆。末由進身。玆不得不短箚自列。跡涉偃慢。罪無所逃。伏乞亟被譴何。以安臣心焉。取進止。答曰。省箚具悉。雖知卿一時之𧏮。處念不置。未參賓坐。庸何傷乎。卿其安心勿辭。益加善攝。是所望也。仍傳曰。此批答遣史官傳諭于領議政。
정조 1년
大司憲趙㻐。大司諫吳載紹。執義任觀周。司諫李謙彬。應敎李在學。持平洪樂恒鄭淵淳。獻納洪周萬。校理洪明浩李儒慶。正言李思祚金翊休。修撰林蓍喆尹尙東啓曰。請和緩爲先削去其號。依律處斷。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭竝見上答曰。不允。
정조 1년
趙㻐吳載紹任觀周李謙彬洪樂恒鄭淵淳洪周萬李思祚金翊休啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請洪樂任。亟令王府。設鞫嚴問。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情請還寢李觀源定配之命。更令王府。設鞫得情。請還寢龜柱發捕都事還來之命。亟令王府。設鞫嚴問。快正邦刑。措辭竝見上逆禶。以名入推戴。罪關宗社之逆。若有一分臣子之心。則固當卽地滅死。而食求其飽。衣求其煖。必欲圖生。復見天日之說。已極萬萬叵測。而以殿下至仁至愛之德。不忍加誅。至使大臣禁堂。往問於渠。則猶復頑忍不動。終始拒逆。至曰我豈可死。卽此一節。尤可見其情狀之陰慘矣。物故之後。金吾草記。係是應行之典。而入啓多日。盛命不下。輿情不勝抑鬱。今以何忍如法爲敎。此雖出於不忍之聖意。而王章不可不伸。請逆禶妻孥緣坐及籍産等節。一依金吾草記擧行。答曰。不允。
정조 1년
洪樂恒啓曰。請大靜縣爲奴罪人金壽賢。依律處斷。請爲奴罪人河翼龍金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢蓍。亟施竄配之典。請海南縣竄配罪人金載順。亟令王府。設鞫嚴問。請故判書李潭亟施追削之典。請遠配罪人洪達洙。亟令王府。更加嚴鞫。依律處斷。請遠竄罪人聖中。亟令王府。設鞫嚴問。期於快正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。請黑山島島配罪人李潽溫設鞫嚴問。請趙濟泰。海南縣定配罪人李潤成。更令王府。設鞫得情。施以當律。措辭竝見上答曰。不允。
정조 1년
李謙彬啓曰。請大靜縣爲奴罪人金壽賢。更令王府。設鞫嚴問。依律處斷。請旌義縣荐棘罪人泰淵。亟令王府。設鞫嚴問得情。快正王法。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。請還寢秀愛福氷等酌處之命。依律處斷。請海美縣定配罪人申光復。更令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭竝見上答曰。不允。
정조 1년
丁酉九月初三日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。昨夜鄭昌聖之旣受點於試官望。而徑先出去。何故也。國榮曰。落點下於原望單子。而只見政望單子。以爲未受點而出去云矣。上曰。訓將之所失。不過體例間事。故卽命仍任矣。國榮曰。所失本不大段。而旣示飭勵。將兵重任。豈可久曠乎。處分誠好矣。上曰。今日承旨之請牌。何故也。國榮曰。開門之前。未及仕進。故不得已請牌矣。上曰。王禹偁待漏院記。不書於待漏廳壁上乎。國榮曰。開門比前差早。未及入來云矣。上命書公事判付。仍命退。諸臣以次出。
정조 1년
丁酉九月初三日卯時。上詣景慕宮。擧動入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李敬養。假注書李兢淵洪仁浩。記事官徐龍輔金勉柱。以次陪從。上具布裹翼善冠白布袍裹帶。乘輿出賓陽門。駐輿建福門外。上詣孝明殿。展謁禮畢。乘輿出弘化門。詣景慕宮。入就位版。行禮訖。詣殿內奉審。還御齋室。上命宮司入侍。守奉官李獻祜尹昌胤進伏。上曰。近來則守僕輩能習陳設之節乎。獻祜曰。然矣。上曰。守僕一人召入。上命講陳設圖訖。命宮司守僕先退。上還宮。諸臣以次陪還。上曰。左副承旨與右議政入侍。上還內。諸臣以次退出。
정조 1년
丁酉九月初三日巳時。上御觀豊閣。親臨觀刈入侍時。行都承旨洪國榮。左副承旨鄭民始。假注書李兢淵。記事官徐龍輔金勉柱。右議政徐命善。判府事徐命膺。藥房提調具允鈺。兵曹參議李鎭衡。以次進伏訖。命善曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。予於前日。未嘗觀刈。今欲與卿等共見獲稻之狀矣。命善曰。宮苑之內。親監稼穡。卽列聖朝先知艱難之意。而今日親臨觀刈。實是繼述之盛事也。上曰。諸承旨竝入侍。賤臣承命出傳。左承旨李亨逵。右承旨李義翊。右副承旨徐有防。同副承旨李敬養進前。上謂命膺曰。奎章閣志。幾盡爲之乎。命膺曰。今方爲之。而未及撰成矣。國榮曰。判府事之成出一部成書。亦一事業矣。上曰。閣志成書。然後規模制置。始可以爲之矣。上曰。吏曹判書李徽之。守禦使洪樂性。奎章閣提學蔡濟恭入侍。賤臣承命召入。李徽之洪樂性蔡濟恭進前。上曰。今適觀刈。欲使卿等見之。而禮判則旣帶奎章閣提學。又兼太常提擧。尤宜入見矣。上曰。曾於親臨觀刈時。有農圃人自惠廳給糧之例云。今番亦當給之矣。國榮曰。農圃役人入來者。合爲六十名云。各給米一斗。好矣。上曰。唯。上謂濟恭曰。昨日以試望事。達夜失睡。卿亦不能寢矣。濟恭曰。試望巧有諸頉而然矣。上曰。今日諸臣。旣入參於觀刈。所穫之稻。亦宜分與矣。仍頒賜。命膺曰。臣等獲覩盛事。至蒙寵錫。今日入侍諸臣。宜進謝箋矣。上曰。何必爲謝箋乎。國榮曰。今日之事。雖是盛擧。而至於謝箋。則恐涉張大矣。上曰。此處入直軍兵試射放時。亦爲擧案事。分付該營。仍命退。諸臣以次出。
정조 1년
丁酉九月初三日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。予於今日。初見穫稻之狀。而大抵稼穡之艱難。不可不知矣。國榮曰。若思夏畦盛熱。霑體塗足之狀。則農人之肹肹勤苦。誠可矝憐。聶夷仲詩中粒粒皆辛苦之句。果是實際語也。人君能知稼穡之艱難。則自無奢泰之心。而必思節儉之道矣。上曰。卿言是矣。國榮曰。湯劑今方煎待奉入乎。上曰。今日則湯劑置之。國榮讀奏公事訖。上曰。訓將御將。明日早爲入來事。分付。仍命退。諸臣以次出。
정조 1년
李敬養。以吏曹言啓曰。新除授寧越府使李東泰戶奴呈狀內。矣上典素患痰癖。挾感猝劇。宛轉床席。有時昏窒。以此病狀。時月之內。萬無起動往赴之望。斯速入啓變通云。身病旣如是沈重。則不可强令往。依例罷黜。何如。傳曰。允。
정조 1년
李亨逵。以刑曹言啓曰。因義禁府啓辭。大逆不道罪人孝任庶子者斤同咸鏡道鍾城府爲奴。庶子婦二愛全羅道樂安郡爲婢。大逆不道罪人介連。同生娚介同興陽縣呂島爲奴。窮匈極惡萬剮猶輕大逆不道罪人甘丁夫尹得臣興陽縣鹿島爲奴。舅光澤慶尙道河東府爲奴。竝令刑曹押送配所事。命下矣。罪人者斤同二愛介同尹得臣光澤等。竝卽押送之意。敢啓。傳曰。知道。
정조 1년
鄭民始。以禁衛營言啓曰。依下敎。今日試射時。前排軍等處。木各一疋。入番鄕軍等處。米各三升式分給之意。敢啓。傳曰。知道。
정조 1년
以副校理鄭宇淳。副修撰尹行修牌不進罷職傳旨。傳于鄭民始曰。只推。
정조 1년
傳于李義翊曰。夜對爲之。
정조 1년
平安監司洪樂純疏曰。伏似。臣受命按藩。辭陛之日。天語溫諄。如父詔子。臣情悵惘。如子離親。步步回首。耿耿瞻天。上祝聖躬之萬安。下祈朝廷之淸泰。不意兇逆層生。國內盪沸。鐵鞭利劍。縱橫於殿陛之上。妖符毒呪。指擬於至尊之地。暗裏推戴。明有其人。此乃有天地有生民以來所未有之窮兇極惡至妖至毒之變也。以上天之至仁。何故生此梟獍。寔繁其類。幾使宗社震驚耶。以殿下之至聖。又何爲履危機於初潛。歷凶變於元年。屢經千古人君所無之難耶。無乃天心或在於多難以興。憂戚以成耶。臣於是。撫膺叫天。悲憤抑塞。恨不手刃彼兇。口嚼其肉也。蓋兇逆輩無天久矣。其作賊。特早晩事耳。臣固常慮之。而亦不料其發之若是速。而其計之若是凶且慘也。噫嘻。沮戲聽政。百計不成。則暗嗾妖雲。必欲構禍。此又不得。而天臨大寶。景命方新。則又敢藏顯匿影。假造綸音。疑亂民心。凡諸讎國家而逞凶圖者。無不索性盡力。末乃不成。則又爲此劫賊之計。一節甚於一節。宗國幾危矣。何幸天神默佑。罪人斯得。而窩窟乍露。根柢未拔。冥冥之憂。何所不有。噫。能賊之凶。實爲諸逆之主。而逆禶之名。又是賊能之所推。則能之所恃而爲逆者卽禶也。天地共誅。神人共憤。能輩諸逆。盡伏其誅。而禶獨免焉。則非但王章之不伸。兇逆根柢。故常在矣。翦其枝葉而留其根柢。則禍亂何時定。隱憂何時已。凶人之覬覦。何時可杜乎。不有禶也。則凶賊之謀。亦不至於若是憯也。雖殺能賊百輩。不殺禶則是養賊於心腹之間。蓄禍於呼吸之頃。思之心掉。說也魂戄。爲殿下臣子者。何忍與禶一日戴天也。禶是宗社之罪人。臣民之大讎。章滿公車。擧國奔遑。天意人情。大可見矣。何殿下係戀於私恩。不遵君綱之大義。不顧祖宗之丕責。不念兩宮之貽憂。不恤聖躬之阽危。不思擧國之焦心。而但以不忍聞勿慼我之敎拒之耶。殿下於義理至精微處。明白磊落。至公無我。質天地而無疑。俟後聖而不惑。臣等所以感歎贊揚者此也。今於禶事。遲回眷戀。不忍加法。嗚呼。於此。亦可見仁心所發。而仁有大處。亦有小處。處人倫之變。參經權之道。割恩正法。以奉宗廟。以安黎民。如古之周公是爾。仁孰大焉。若區區於小惠。眷眷於私情。當斷不斷。保養豺虺。萬有一兇賊餘孼。潛謀密釀。一朝挾奇貨而倡大亂。則于斯時也。宗社如何。國家如何。臣民如何。如臣等輩。雖刎頸殺身。亦何補之有哉。此其可謂仁乎。不仁乎。聖人御極。列聖垂騭。寧有此慮。而人心益陷。世變愈奇。亦安知無此慮也。然則非殿下殺之。乃國人殺之也。非國人殺之。乃天地祖宗殺之也。天地祖宗之所殺。殿下雖欲屈法而曲保。其可得乎。事到無可奈何。須以無可奈何處之。方可以心安理得。無後悔矣。伏願亟順輿情。斷以王法。以絶兇賊之謀焉。臣自聞逆變。魂驚魄喪。髮豎膽戰。百憂攻心。如不欲生。每一追惟。尤悔山積。蓋昨年治獄。或失之寬。徒體聖上好生之德。不思古人殄滅之訓。使兇醜逆種。偃處城闉。一任其往來綢繆。暗圖射天。見事之遲。一至於此。此臣等之罪一也。聖躬之孤危。國勢之岌嶪。視癸亥以後庚申以前。不啻十倍。古之忠良。能竭誠盡力。先機默運。捍衛王室。奠安盤泰。而臣等置國家於積薪之上。而不察凶焰之潛燃。伏危機於毫忽之間。而全昧奸萌之逆折。不知不覺之中。聖躬有難測之憂。宗社有幾危之變。向非天發其凶。自伏王章。則其將至於何境耶。臣等受恩如天之厚。而謀國若是之疎。此其罪二也。負此二罪。將安所歸。伏地悸懍。顒俟斧鉞之誅。答曰。省疏具悉。以予涼德。親見振古所未有之凶逆。尙何言哉。此際卿疏來上。感卿忠憤。時値旬宣。卿其欽哉。
정조 1년
忠淸監司徐有隣疏曰。伏以。日月迅邁。秋序向深。伏惟我聖上孝思罔極。撫時益切。仍竊念亂逆之作。何代無之。而豈有如今番諸賊之極惡極妖。窮天地亘萬古載籍以後所未有者耶。聞之骨靑。思之膽掉。食肉寢皮。猶屬歇後。何幸天佑宗祊。罪人斯得。凶肚逆腸。幾盡綻露。妖腰亂領。次第就戮。岌嶪之國勢復奠。憤惋之輿情少洩。而第彼逆禶。尙今偃息於覆載之間。噫嘻。此何事也。未知我殿下。以逆禶之罪名。謂可傅生。而尙靳一兪於擧國之請耶。今以逆吉逆格輩招辭之出於朝紙者觀之。當逆能締結族類。嘯聚徒黨之日。陰謀綢繆。無所不至。而求其本則非禶而誰。暗地排布。不一其端。語其歸則非禶而何。一則禶也。二則禶也。而猶且假貸之。王章未擧。群心靡定。何殿下處變慮患之道。若是其泄泄也。夫法者。天下萬世之法也。關石傳自祖宗。磬甸明載彝典。殿下雖以懿親之私。欲垂曲保之恩。其於天下萬世不可屈之公法。何哉。惡莫大於亂逆。而國人所共討。則此非殿下誅之也。罪莫極於推戴。而宗社之所不容。則此非殿下殛之。宗社殛之也。國人之所誅。宗社之所殛。顧殿下安得以止之乎。今若使禶晏然食息。而惟枝末之是討。則雖盡懸諸賊之首。快礫群醜之腸。未足謂天討之大行。而譬如撲火而不徙薪。治水而不塞源。畢竟燎原淊天之禍。將不知至於何境。興惟及此。寧不凜然。噫。周公之於管蔡。豈無恩愛之篤。而猶且斷之以義者。惟其罪關王室。不得不誅故也。周公而非聖人則已。周公而聖人也。豈非今日殿下之所當法。而又況我國朝已行之事。班班可考者乎。方今變生肘腋。勢迫呼吸。宗國之危。凜如一髮。逆禶而一日留在地上。則有宗國一日之憂。二日留在地上。則有宗國二日之憂。以殿下之神聖。何不念及於斯也。伏乞殿下。穆然深思。廓揮乾斷。俯循群下之請。亟用三尺之典。以絶亂本。以安宗國。千萬顒祝。臣伏聞近日上自搢紳章甫。下逮隷儓市井。莫不相率奔走。叫誾封疏。而顧臣適在藩維。未能同聲請討。忠憤所激。忍耐不得。玆陳咫尺之章。略效沫浴之忱。惟聖明垂察焉。答曰。省疏具悉。已諭庭臣之批。卿其欽哉莅藩。
정조 1년
趙㻐吳載紹任觀周李謙彬洪樂恒鄭淵淳洪周萬李恩祚金翊休啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請洪樂任。亟令王府。設鞫嚴問。請薪智島安置罪人宋瑩中荐棘。請智島定配罪人金相翊荐棘。請彦衡養遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請龜柱發捕都事還來之命。亟令王府。設鞫嚴問。快正邦刑。請逆禶妻孥緣坐及籍産等節。一依金吾草記擧行。措辭竝見上答曰。不允。
정조 1년
鄭淵淳啓曰。請大靜縣爲奴罪人金壽賢。依律處斷。請爲奴罪人河翼龍金重得。亟命王府。設鞫得情。快正王法。請梁山郡定配罪人錫達。依律處斷。請削出罪人金漢耆。亟施竄配之典。請海南縣竄配罪人金載順。亟令王府。設鞫嚴問。請故判書李潭。亟施追削之典。請遠配罪人洪達洙。亟令王府。更加嚴鞫。依律處斷。請遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李尙進復一等。已物故外。設鞫嚴問。快施當律。請黑山島島配罪人李普溫。設鞫嚴問。請趙濟泰。海南縣定配罪人李潤成。更令王府。設鞫得情。施以當律。措辭竝見上答曰。不允。
정조 1년
金翊休啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請寶城郡屛裔罪人朴宗集。爲先絶島安置。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。請還寢秀愛福氷等酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭竝見上答曰。不允。
정조 1년
丁酉九月初四日。兼春秋朴行淳。義禁府啓目。向前成稷柱安宗厚等慢忽不職。有關後弊。所當照律。而不敢擅便。上裁。何如。啓。傳曰。照律爲良如敎。
정조 1년
義禁府啓目。向前爗安秀民等照律。何如。傳曰。依允。
정조 1년
義禁府啓目。向前洪雨輔境內敗船。所當照律。而係是宥旨前事。合有分揀之道。上裁。何如。啓。傳曰。當此紀綱解弛。人不畏法之時。不可以宥旨前事分揀。照律爲良如敎。
정조 1년
義禁府啓目。向前趙寬鎭。地處雖是凶逆之切姻。情跡未有漏通之的證。上裁。何如。啓。傳曰。依回啓施行爲良如敎。
정조 1년
丁酉九月初四日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。訓將御將皆已入來乎。國榮曰。俄已入來矣。上曰。兵房承旨與將臣來待于靑陽門事。分付。賤臣承命出傳。上詣暎華堂幕次。上曰。承旨將臣入侍。左副承旨鄭民始。訓鍊大將張志恒。御營大將具善復進前。善復曰。罪人得才。捕校今始捉來於溫陽地矣。上曰。所謂孫哥。亦述海在謫時同居親緊者也。一體推問。可也。上命試射。上謂善復曰。日昨訓將事。委折。何如。善復曰。解通符然後決棍捕校事。曾有定式。故兵判捉送闕點捕校於訓將。使之解通符送之。而訓將使他將校往復之際。兵判棍治往復之將校曰。非汝罪云云矣。上曰。事實如此。則兵判不亦非乎。民始曰。其間事實。臣未能詳知矣。果如此言。則兵判過矣。上謂志恒曰。勿論是非。卿之與文宰相校。豈不可悶乎。此後則勿復如是也。志恒曰。臣豈欲與人相校乎。實爲國事而如是。聖敎至此。不勝惶悚矣。國榮曰。臣於兵判訓將之間。不論其是非。而大抵諸臣。若能只知有國家。則豈有相校之心乎。此實慨然也。上曰。予以武藝別監之不善擇擬。欲治將校。而知申以爲。若替治將校。則訓將必惶悚難安云。故只治其不卽待令之罪。則以兵判爲國家之心。豈可如是乎。知申所奏。只知國家。則豈有相校之心云者。誠是矣。國榮曰。本事固不大段。而訓將之私義。有所難安。所帶捕將之任。下詢大臣。一番許解似好。旣發言端。敢此仰達矣。上曰。若欲責備。則訓將尤非矣。國榮曰。然矣。上曰。閱古館上樑文。左副已製之乎。民始曰。製之矣。上曰。持入。民始承命奉進。上命國榮讀奏。上曰。善作矣。國榮曰。可謂得意文字也。上曰。別軍職只餘三人。不可不差出。而無可合之人。可悶矣。志恒曰。身手凡百。可合於別軍職者。未易得之。此果可悶矣。上曰。武弁之不經守令營將。而直爲亞將者有之乎。志恒曰。未有前例矣。上曰。南延年能知忠君死上之義。平日必有識見矣。志恒曰。忠義之心。必有平日之所蘊矣。上曰。洪淋有子孫乎。善復曰。前郡守洪儆。卽其孫也。上曰。洪儆使之待令。上曰。今日之內。似難畢試。騎芻外諸技。親鞫收殺後。試射時。當爲之。武藝別監試才。亦於明日使之待令。上入小次。有頃。殿座。上曰。試射時出身宣傳官爲居首。則有出六之例乎。志恒曰。別無前例矣。上曰。片箭三中。亦無出六之例乎。善復曰。此亦無前例矣。上謂志恒曰。外邑陞戶。頃出擧條。而今番亦爲申飭。可也。上曰。司僕走馬。屢次申飭。而今日騎芻。亦多有馬鈍之患。左副出去後。査問以奏也。國榮讀奏禁衛營草記。上命書判付。試射畢。上命頒賞入格人。上曰。武藝別監。明將試才。訓御兩將皆入來。而捕廳罪人得才與孫哥。先爲嚴問。草供捧入。仍命民始志恒善復退出。上還御誠正閣。上曰。湯劑入之。醫官慶絢奉進湯劑。上進御。命退。諸臣以次出。
정조 1년
丁酉九月初四日初更五點。上御熙政堂。夜對入侍時。參贊官鄭民始。侍讀官李儒慶。檢討官尹尙東。假注書洪仁浩。記事官徐龍輔金勉柱。以次進伏訖。儒慶讀陸宣公奏議第二卷。自昨日𣾠溆。止得無懼乎。上曰。文義陳之。儒慶曰。禍福無門。理之常也。禍或生福。福反生災。其所相因。有若循環。此范燮所以祈死。夫差所以啓殃者也。顧今亂逆之作。實是國家之禍變。而幸賴神天之默佑。諸逆今已伏法。此誠禍熄福來之機也。然而逆黨未盡鋤除。餘憂尙多難言。其在弭禍歛福之道。宜察毫忽兆朕之間。伏願於此等處。益留聖意焉。上曰。所陳固好矣。下番陳之。尙東曰。此篇中有引季氏蕭墻之內四字者。大抵患生於所忽。變起於不測。此自古國家所以嚴宮禁杜亂萌者也。臣日忝問郞。浹旬參鞫。今番凶逆。固是千古所無之變。而若其綢繆內外。締結掖屬之狀。尤不勝其凜然而寒心矣。倘使禍機。隱而不發。則不知何許變狀。起於何處也。況今端緖雖已略露。根柢尙未完覈。此誠君臣上下惕然憂慮者也。蕭墻之患。豈非指此等之變耶。伏願深留聖念。以存古人防患之戒焉。上曰。所陳甚好。當留念矣。上曰。參贊官陳文義。可也。民始曰。上下番旣已備陳。臣無可以更達矣。上命經筵官先退。上曰。坐直承旨入侍。出榻敎賤臣與李義翊偕入。上命禁府都事權綜。捕盜廳從事官邊德洵。持入罪人孫必振文書。上命義翊民始考見訖。仍命綜德洵先退。上曰。罪人文書中。南興老及韓哥盲人甚緊。卽命發捕。可也。上曰。罪人文書是何物耶。民始曰。風月私集近思錄外。又有孫哥之兄私書。而其中有曰。主人家有快心事乎云云矣。上命書傳敎曰。待明朝推鞫爲之。上命書平安監司洪樂純公忠監司徐有隣疏批。仍命退。承史退出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐。右副承旨徐有防坐直。同副承旨李敬養坐直。注書二員未差。假注書李兢淵藥院直洪仁浩仕直。事變假注書張至顯仕。
정조 1년
鄭民始。以都摠府言啓曰。今日入直內三廳武兼禁軍及軍兵等中日習射。請出標信。答曰。知道。武藝別監秋等技藝相値。勿爲試放。
정조 1년
李亨逵。以義禁府言啓曰。今此推鞫時。本府堂上及都事。當爲備員。而同義禁徐浩修李命植。以監試覆試試官。方在試所。令政院稟旨變通。出使都事洪允喆。令該曹口傳相換。監試覆試一二所禁亂都事。亦無以推移。假都事二員差出。以爲分排之地。何如。傳曰。允。
정조 1년
吏曹口傳政事。以金華鎭鄭好仁爲同義禁。禁府都事洪允喆。軍資主簿權尙熺相換。
정조 1년
李敬養。以弘文館言啓曰。本館上番校理李儒慶。以問事郞廳。今日本府推鞫時。晝仕出去之意。敢啓。答曰。知道。
정조 1년
鄭民始。以御營廳言啓曰。依下敎。昨日試射時。本廳將校一人。軍兵二名等處。木布各一疋施賞之意。敢啓。答曰。知道。
정조 1년
李敬養。以刑曹言啓曰。因傳敎。罪人受采親屬中在京者。已爲發配。而在平山者。令道臣考籍査出修成冊報來後。定配所發配事。草記蒙允。行會本道矣。該道成冊。今纔來到。而應坐諸人。捉囚本營云。罪人受采同生弟受彦咸鏡道端川府。受顯慶尙道漆原縣。竝定配所。自本道卽爲押送事。發關分付之意。敢啓。答曰。知道。
정조 1년
又以式年監試覆試一所應辦官。以試所意啓曰。今日終場入門後內棘圍摘奸時。擧子李龜洪崔應龍。以挾冊現捉。故擧子爲先出付禁亂官。當該搜挾官。令攸司處之。何如。傳曰。允。
정조 1년
又以成均館官員。以同知館事。大司成意啓曰。因執義任觀周上疏。圓點儒生勿限額數事。令本館稟處事。批下矣。定額之規。自國初已然。國初以二百定額。中間減爲七十。至先朝又定爲一百。今番節目。卽依先朝壬戌節目。而申修舊典者。實非創開也。臺疏所論。雖有意見。定額一款。旣是祖宗朝成憲。則勿施二字。今不可遽議。置之。何如。傳曰。允。
정조 1년
傳于李敬養曰。右副承旨入侍。
정조 1년
傳于徐有防曰。明日大臣入侍事。遣史官傳諭。
정조 1년
傳于李亨逵曰。穩城府使李尙直。拿鞫得情。
정조 1년
徐有防。以義禁府言啓曰。大逆不道罪人趾海。旣已承服正刑。其父母妻妾子女祖孫兄弟姊妹子之妻妾伯叔父兄弟之子年歲姓名存沒居住。令漢城府考出帳籍。亦爲分付五部及各該道。應坐諸人。一一査出成冊牒報後。依律擧行。而籍沒家産破家瀦澤。降邑號罷守令等事。令各該司奉承傳擧行。何如。傳曰。允。
정조 1년
大司憲趙㻐。大司諫吳載紹。執義任觀周。司諫李謙彬。應敎李在學。持平洪樂恒鄭淵淳。獻納洪周萬。校理洪明浩李儒慶。正言李思祚金翊休。修撰林蓍喆尹尙東啓曰。請和緩爲先削去其號。依律處斷。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福爲先極邊遠竄。措辭竝見上答曰。不允。
정조 1년
趙㻐吳載紹任觀周李謙彬洪樂恒鄭淵淳洪周萬李思祚金翊休啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請洪樂任。亟令王府。設鞫嚴問。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請還寢龜柱發捕都事還來之命。亟令王府。設鞫嚴問。快正邦刑。請逆禶妻孥緣坐及籍産等節。一依金吾草記擧行。措辭竝見上答曰。不允。
정조 1년
鄭淵淳啓曰。請大靜縣爲奴罪人金壽賢。依律處斷。請爲奴罪人河翼龍金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請故判書李潭。亟施追削之典。請遠配罪人洪達洙。亟令王府。更加嚴鞫。依律處斷。請遠竄罪人聖中。亟令王府。嚴問期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。請黑山島島配罪人李潽溫設鞫嚴問。請趙濟泰。海南縣定配罪人李潤成。更令王府。設鞫得情。施以當律。措辭竝見上答曰。不允。
정조 1년
李思祚啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫嚴問。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。請還寢秀愛福氷等酌處之命。依律處斷。請海美縣定配罪人申光復。更令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭竝見上答曰。不允。
정조 1년
丁酉九月初五日。兼春秋朴行淳。義禁府啓目。西春君爗安秀民等。依大明律囑托公事條。大典推斷條施行啓。傳曰。依允。安秀民乙良。功減一等。
정조 1년
義禁府啓目。通津府使洪雨輔。依續大典漕轉條施行啓。傳曰。依允。
정조 1년
義禁府啓目。成稷柱安宗厚等。依大明律不能爲條。大典推斷條施行啓。傳曰。依允。
정조 1년
丁酉九月初五日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。卜者孫哥。捕廳亦問之云乎。國榮曰。此亦問之。而別無端緖云矣。上曰。孫哥招中。有多費錢財爲神事之說。此則似是同參凶謀者也。國榮曰。然矣。上曰。監試。何當出榜乎。國榮曰。今日爲終場。初七日間。似當出榜矣。上命奏公事。上曰。兵房承旨與訓御兩將。來待于隆孝門事。分付。賤臣承命出傳。上詣開泰門幕次殿座。上曰。承旨將臣入侍。左副承旨鄭民始。訓鍊大將張志恒。御營大將具善復進前。上曰。孫哥與得才有何端緖乎。善復曰。兩罪人別無端緖。而孫哥之招。則有神事之說矣。上曰。卜者亦無端緖乎。志恒曰。卜者則不過誦經云矣。國榮曰。以草供觀之。則孫哥似甚妖惡矣。上命試武藝。上曰。武藝中善爲者。置諸高等。以爲激勸之道。好矣。國榮曰。日昨次對。大臣以巫覡逐出事。有所陳達。而所謂占房則不入其中。亦令禁之。似好矣。上曰。巫女之收布。實出於禁止巫覡之意。此非有害於平民者。固宜依前收布。而雖以經費言之。因此而活人署亦有給代。此亦可悶矣。志恒曰。盲人之犯夜往來。亦甚無義矣。國榮曰。古之不禁。以其病人不足數之故。以今番變怪觀之。此亦可禁矣。志恒曰。渠輩雖以誦經爲生涯。往于人定之前。還于罷漏之後。亦無所害矣。善復曰。外方雜術者之留在京中。亦宜禁之矣。國榮曰。此則雖自下。可禁其亂雜之弊矣。上命民始書傳敎曰。推鞫時趾海上之。依述海例。直捧結案。若或拒逆。加刑取服事。傳于委官。上曰。此傳敎。使推考房承旨持往。以同義禁徐浩修李命植。變通啓辭。上曰。竝改差。令該曹口傳差出。先參坐後謝恩。上曰。近來科場。不無解弛之。。當爲摘奸矣。上曰。宣傳官具純李儒敬入侍。賤臣承命。召入具純李儒敬進前。上謂純曰。爾往一所。攔入與書冊等物。詳細摘奸以來。上謂儒敬曰。爾則往二所。亦爲摘奸以來。仍命退出。上曰。右承旨入侍。與左副交替。上還內有頃。又殿座。上曰。武藝之勢。各軍門有不同者乎。志恒曰。果有不同者矣。上曰。此後則敎以同之。好矣。上曰。武藝別監輩近甚勤苦。而他酬勞之道。劃給今番籍沒中一逆家。似好。訓將以此擧行。善復曰。近經雨水。明陵補土處。臣將奉審矣。上曰。何當進去乎。善復曰。初七日當進去矣。上曰。卿將明陵補土處奉審時。依前仍佩往來。出榻敎民始讀奏罪人南亨老草供。上曰。此亦不可不鞫問矣。善復曰。前郡守洪儆。連爲待令矣。上曰。洪儆入侍。賤臣承命召入。洪儆進前。上下詢履歷。儆曰。初爲南行部將。以承傳出六。經陵令。爲曲城縣監高城郡守矣。上曰。汝之地處。何如。儆曰。有一名矣。上曰。汝爲武技乎。儆曰。爲部將時習射矣。上曰。汝年。幾何。儆曰。三十九矣。上曰。詳知汝祖之事績乎。儆曰。未能詳知。而略載於表忠志矣。上命退。上曰。爲人頗精詳矣。善復曰。然矣。宣傳官具純進前。上曰。場中。何如。純曰。場中甚嚴。而臣於場外。見一擧子。置書冊於袖中而見之。入去場內。捉來其冊子矣。上謂民始曰。何樣冊子乎。民始曰。皆是義私集。而合爲十五冊矣。上曰。棘內摘奸。自古有之。故昨日摘奸場中不嚴。今又捉來書冊。而試官。何不檢飭乎。上番翰林。往問于一所試官。棘圍仍爲摘奸以來。龍輔承命退去。記事官林錫喆替入。上命書傳敎曰。騎馬一匹立之。史官一員待命。民始讀奏推案。上曰。罪人之凶謀祕計。少不隱諱。書辭往復者。萬萬凶慘矣。上命書議啓批答。上謂志恒曰。武藝若於渠輩入番之終日。使之私習。則技藝必鍊熟。而誰可考試乎。志恒曰。此是私習。使渠輩之行首考試。似好矣。上命將臣先退。仍命入格人頒賞。民始讀奏試所草記。上命書判付。遂命退。諸臣以次出。
정조 1년
丁酉九月初五日酉時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。卿見江原監司狀啓乎。國榮曰。俄者見之。而麟蹄等邑水災。誠極驚慘矣。上曰。去月二十四日之風雨。到處皆然。固已可怪。而至於東邑之被災。尤甚矜慘矣。國榮曰。被災尤甚處則不無民人流散之慮。救濟安集之策。不可少緩矣。上曰。然矣。卿亦商量。可也。國榮曰。肅廟元年及先朝元年。皆有東邑火災矣。今番水災。亦涉異常矣。上曰。此莫非上天之警告也。可勝懍惕乎。國榮曰。科場連爲申飭。而又有書冊之現捉。遐方之士習。實爲痛駭矣。上曰。二所摘奸。又有二張之說。此則尤甚矣。國榮曰。此皆遐方擧子之事也。其在懲勵之道。不可不嚴治矣。上曰。然矣。仍命退。諸臣以次出。
정조 1년
丁酉九月初五日二更三點。上御誠正閣。右副承旨入侍時。右副承旨徐有防。假注書洪仁浩。記事官徐龍輔金勉柱。以次進伏訖。上命書傳敎曰。去月二十四日風雨。京中已是機近所未見。今見東伯狀啓。麟蹄等數邑。亦以是日。雨水過多。民戶多所漂沒云。民事之矝慘。可勝云喩。向於北道百餘戶火災。旣遵先朝下敎。有周給之擧。況於水災之餘。小民蕩析之狀。如在目中。其所賙救之策。宜不容少緩。明日大臣入侍時。消詳以奏。仍命退。承史退出。
정조 1년
領議政金尙喆。左議政鄭存謙。右議政徐命善。依下敎來待矣。傳于李敬養曰。入侍。
정조 1년
傳于李敬養曰。大臣入侍時。下直守令同爲入侍。
정조 1년
刑曹判書鄭光漢。依下敎來待矣。
정조 1년
傳于李亨逵曰。刑曹判書入侍。
정조 1년
李敬養。以宗簿寺官員。以提調意啓曰。今番逆禶伏法之後。璿源譜略中。其爵號。當爲刪去。而懸註初授君名及賜死。奎章閣奉安件。與五處奉安件。竝爲改張修正之意。敢啓。傳曰。知道。
정조 1년
傳于李敬養曰。書狀官留待。
정조 1년
李亨逵。以義禁府言啓曰。穩城府使李尙直拿鞫得情事。傳旨啓下矣。李尙直時在任所云。依例發遣府書吏。交代後拿來。何如。傳曰。允。
정조 1년
傳于徐有防曰。穩城府使李尙直。因義禁府草記。交代後拿來事。允下矣。其代令該曹卽速口傳差出。催促發送。使之交代後拿來。何如。傳曰。允。
정조 1년
吏曹口傳政事。林鵬翰爲穩城府使。
정조 1년
徐有防啓曰。卽者吏曹假郞廳來言。今日爲政事命下。而判書李徽之病不來。參判徐浩修方在試所。參議未差。不得開政云。判書李徽之。卽爲牌招開政。何如。傳曰。允。
정조 1년
李敬養啓曰。吏曹判書李徽之牌不進推考傳旨。今方捧入。而開政命下之後。如是違牌。不卽開政。事甚未安。更卽牌招開政。何如。傳曰。允。
정조 1년
有政。吏批。判書李徽之進。參判徐浩修試所進。參議未差。同副承旨李敬養進。以洪樂性爲漢城判尹。鄭志儉爲副校理。姜忱爲副修撰。鄭弘淳爲司僕提調。金履福爲章陵參奉。徐欽修爲厚陵參奉。趙時淳爲恭陵參奉。李鎭翼爲寧越府使。公忠監司單徐有隣。兼持平鄭志儉。兼監察姜忱減下。軍器提調張志恒仍任事承傳。徐命善爲司僕都提調。
정조 1년
李敬養。以兵批言啓曰。忠淸道改以公忠道。淸州改以西原事。自吏曹啓下矣。本道兵馬節度使。水軍節度使。監營中軍。兵馬虞候。水軍虞候。竝以公忠道啓下。淸州營將。以西原營將啓下之意。敢啓。傳曰。知道。
정조 1년
兵批。判書金鍾秀病。參判金魯鎭病。參議李鎭衡病。參知李秉模進。知訓鍊張志恒仍任事承傳。公忠水使單元厚鎭。監營中軍單李光洙。兵虞候單李球。水虞候單金輔明。西原營將單鄭汝益。副護軍具以謙。副司直趙重晦鄭宇淳。副司果尹行修。
정조 1년
徐有防啓曰。刑曹判書鄭光漢。持罪人草供。依下敎來待矣。
정조 1년
傳于徐有防曰。右副承旨入侍。
정조 1년
李亨逵。以刑曹言啓曰。因監試覆試一所啓辭。擧子李龜洪崔應龍。以挾冊現捉。故出付禁亂官。而當該搜挾官。令攸司處之事。命下矣。擧子李龜洪崔應龍。自臣曹考律勘處。搜挾官司憲府監察鄭亮采。係是朝官。移義禁府處之。何如。傳曰。允。
정조 1년
鄭民始。以義禁府言啓曰。因監試覆試一所草記。刑曹啓辭內。搜挾官監察鄭亮采移本府之事。允下矣。鄭亮采今方待命。卽爲拿囚之意。敢啓。傳曰。知道。
정조 1년
鄭民始。以御營廳言啓曰。本廳字內惠化門南邊駝駱山下體城頹毁處。今已畢築。而女墻仍爲始役矣。把守軍依例撤罷之意。敢啓。傳曰。知道。
정조 1년
李亨逵。以刑曹言啓曰。因義禁府啓辭。大逆不道罪人趾海籍沒家産事。命下矣。罪人趾海奴婢等。令京兆相考帳籍。亦爲知委於五部及各該道。使之一一査出。修成冊報來後。依例花名。永屬公賤之意。敢啓。傳曰。知道。
정조 1년
咸鏡監司趙重晦疏曰。伏以。臣本以無似。濫叨重寄。才旣譾劣。事多顚錯。春間遭彈。而放倒廉防。尙此蹲冒者。特以民事孔棘。賑政方張。聖心憂勞。飭敎繼下。臣於一疏之後。不敢更事瀆撓。而惟是賑畢之日。卽是臣當遞之限矣。顧此大賑之克完。實賴我殿下憂恤北民之德意。臣實欽仰。而念臣周歲莅藩。觸事生疣。黜幽之典。早晩恭俟。此際伏承秋曹關文推緘。辭旨極其嚴截。臣奉讀未半。惶懍震越。求死不得。緘答謹已封進。重勘之遄降。日夕颙企。而臣不敢自居以藩任。公務廢却。亦旣多日。處分未下之前。亦不敢遽然陳章請罪。臣於此。罔知所以爲計。卽伏見執義任觀周疏本。則論臣賑政之疎虞。四邑分等之失平。仍請譴罷。臣尤慙赧。無地自容。而至於分等一事。一道全災。別無稍勝之可論。臣於分等狀啓中。以强分三等爲言者。誠以此也。然則臣何敢自謂十分的當。而爲分疎之計哉。繼又伏見臺疏批旨下者。乃以遠外風聞。有難盡信。何必數遞藩任爲敎。臣實茫然失圖。惝怳悶蹙。莫知置身之所也。噫。殿最也。巡宣也。賑狀也三件。方伯之重任。莫過於此。而緣臣昏謬鈍滯。自犯於不審稽忽之科。不職之罪。誅戮猶輕。況今臺評峻發。罪名狼籍。臣自顧歉恧。滿心惶縮。臣雖無似。職是方岳。而以此情勢。豈可一日蹲仍於按察之任乎。臣之一身狼狽。固不足恤。而在國家綜核之政。所損非細。倘殿下俯念于此。則譴削之命。想不待終朝矣。臣何敢煩陳哉。且臣素患風痺之症。卽是數十年痼疾。而北來以後。風土不習。夏初北巡之後。濕腫肆毒。首尾四朔。出入人鬼胃氣積敗。食飮全却。眞元澌削。肉肌幻脫。兼以脚滕拘攣。全不運用。房闥起居。必須人扶。人之見者。莫不懍然危之。若不早解藩務。隨分調治。則復起爲人。實無其望。況各陵奉審。事體至重。而非但臣之情地。更無行公之可論。以此病狀。萬無擧行之勢。此在朝家。亦宜有早賜變通。玆敢悉暴肝膈之懇。仰瀆崇嚴之聽。伏乞聖慈。俯賜鑑諒。重勘臣前後不職之罪。以謝人言。以幸公私。不勝大願。臣無任屛營祈懇之至。謹昧死以聞。答曰。省疏具悉。卿之情病。宜欲一遞。旣問大臣。所辭依施。
정조 1년
趙㻐吳載紹任觀周李謙彬洪樂恒鄭淵淳洪周萬李思祚金翊休啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請洪樂任。亟令王府。設鞫嚴問。請薪智島安置罪人宋瑩中荐棘。請智島定配罪人金相翊荐棘。請彦衡養遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請龜柱發捕都事還來之命。亟令王府。設鞫嚴問。快正邦刑。請逆禶妻孥緣坐及籍産等節。一依金吾草記擧行。措辭竝見上答曰。不允。
정조 1년
鄭淵淳啓曰。請大靜縣爲奴罪人金壽賢依律處斷。請爲奴罪人河翼龍金重得。亟令王府。設鞫得情。快正王法。請梁山郡定配罪人錫達依律處斷。請削出罪人金漢耆亟施竄配之典。請海南竄配罪人金載順。亟令王府。設鞫嚴問。請故判書李潭。亟施追削之典。請遠配罪人洪達洙。亟令王府。更加嚴鞫依律處斷。請遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。請黑山島島配罪人李普溫設鞫嚴問。請趙濟泰。海南縣定配罪人李潤成。更令王府。設鞫得情。施以當律。措辭竝見上答曰。不允。
정조 1년
洪周萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命。及放遂罪人鄭遠達李俊永。島配罪人閔百奮放釋之命。以嚴隄防。請寢竄遂罪人朴宗岳放釋之命。請寶城郡屛裔罪人朴宗集。爲先絶島安置。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時漙李心淵朴相集李商進復一等十二人。已物故外。亟令嚴鞫。快施當律。請還寢秀愛福氷等酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭竝見上答曰。不允。
정조 1년
丁酉九月初六日。兼春秋朴行淳。刑曹啓目。司僕寺馬籍色書吏朴昌華等罪狀。上裁。何如。啓。傳曰。近來刑曹科治下吏之供。全不成樣。已極可駭兺不喩。問目曰。以馬匹不善檢飭是隱。則供辭亦以馬匹不善檢飭是如爲旀。問目曰。以喂養擧皆疲劣是隱。則供辭亦以喂養擧皆疲劣是如爲遣。其他問目供辭。如印一板。如許文案之體。前所未見。豈其使無訟。而無情者不得盡其辭之致乎。法綱獄體。俱極駭然是置。謬例旣是。非今斯今乙仍于。本曹堂上姑不論罪是乃。此後叚如前除良。別白捧招爲旀。昨年八月以後申飭之傳敎。不啻幾次。則以何事終不調馴是喩。其間委折及馬品。若甚疲劣。則又以何故。終不改立是旀。郞官初不檢飭而然是喩。二堂上亦不指揮而然是喩。馬政有國莫大之政是隱。則不特走馬之不成樣如此。毋論轎馬卜馬。反不如貰馬。流來弊端。必有其故是如乎。幺麽下吏。傳敎査問之下。焉敢混同納招乎。該色首吏。更良杖問取服爲良如敎。
정조 1년
丁酉九月初六日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。關東被災民人。何以則可以安集乎。國榮曰。監司守令。亦必有顧恤之策。而朝家有別般施惠。然後可免顚連之患。還穀停退。身後除減等事外。遣御史慰諭安集。亦似好矣。下詢大臣而處之。何如。上曰。卿言果是。當問于大臣而下敎矣。國榮曰。江東一擧子。以一初試。連觀會試云。西路人心。誠極痛駭矣。上曰。載寧姜哥。亦以一初試。再見會試云矣。國榮曰。朝廷敎化。不及於此輩。誠甚可悶矣。上曰。昨日中日草記。以武藝別監試藝相値。勿爲試放爲判付。而認以勿爲中日云。其誤看不是異事耶。國榮曰。非但判付之易於誤見。標信亦不下云。中日之不得爲之。事勢似然矣。上命退。諸臣以次出。
정조 1년
丁酉九月初六日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。江原道被災之邑。果送慰諭御史。而略施蠲恤之典。此可有益於安集之道耶。國榮曰。遣御史慰諭。果好矣。而其所蠲減。亦似爲安集之一助矣。上曰。似然矣。國榮曰。扈衛軍官。旣以分屬三軍門爲定。而至於所任軍官。則無歸屬之處。此亦分屬於軍門。仍給渠輩之本料。似好矣。上曰。所謂本料。卽戶曹之四等劃送者。則旣屬軍門。仍給本料。殊無意義。姑爲分屬。待窠差代。好矣。國榮曰。扈衛廳雖緣凶逆之變。至於革罷之境。而軍士則本無料布。仍爲革罷。固無所害於渠輩。而惟是所任軍官。則旣有本料。而無故見失。豈不可矜乎。上曰。予亦非不知可矜。而本料之不可仍給。以其名不正之故也。旣將分屬於軍門。則別軍官及別武土中。觀其爲人。隨闕付之於可合處。似好矣。國榮曰。下敎實是大經大法。而臣則以渠輩之失料爲悶。有所仰達矣。上曰。以此輩分屬於三營門都提調廳軍官。則何如耶。國榮曰。以大臣之軍官。還屬於大臣之軍官。可謂名正言順。此則果好矣。上曰。若然則一二三廳。亦依其次而付之。亦好矣。國榮曰。臣營中軍。今方有窠。而近來亞將苟艱。無以推移。公忠兵使具以謙。啓下。何如。上曰。依爲之。出擧條上命退。諸臣以次出。